สังคมข่าวหุ้น
ตลาดหุ้นไทยทดสอบ 1,700 จุด วานนี้ แต่ยืนไม่อยู่มาปิดที่ 1,698 จุด หลังรับข่าวดีท่วม กรณีคลังเลื่อนเก็บภาษีหุ้น และความคืบหน้าเจรจายูเครนกับรัสเซีย
ตลาดหุ้นไทยทดสอบ 1,700 จุด วานนี้ แต่ยืนไม่อยู่มาปิดที่ 1,698 จุด หลังรับข่าวดีท่วม กรณีคลังเลื่อนเก็บภาษีหุ้น และความคืบหน้าเจรจายูเครนกับรัสเซีย
31 มี.ค. 2565

แนวต้าน 1,700 จุด
ตลาดหุ้นไทยทดสอบ 1,700 จุด วานนี้ แต่ยืนไม่อยู่มาปิดที่ 1,698 จุด หลังรับข่าวดีท่วม กรณีคลังเลื่อนเก็บภาษีหุ้น และความคืบหน้าเจรจายูเครนกับรัสเซีย ขณะที่กนง.คงดอกเบี้ยตามคาดที่ 0.5% ดันหุ้นไทยไปต่อ หุ้นกลุ่มไอซีทีน่าสน รับดีลใหญ่ ทรูและดีแทค
TEAMG ไม่มีอะไรในกอไผ่ ล่าสุดบริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) แจ้งต่อตลาดหลักทรัพย์แห่งประเทศไทย (ตลท.) ที่ได้มีหนังสือขอให้บริษัทชี้แจงข้อมูลเกี่ยวกับพัฒนาการที่สำคัญของบริษัท เนื่องจากปริมาณและราคาการซื้อขายหลักทรัพย์ของบริษัทเพิ่มขึ้นอย่างมีนัยสำคัญว่า บริษัทไม่มีพัฒนาการที่สำคัญใด ๆ ซึ่งอาจส่งผลกระทบต่อปริมาณและราคาการซื้อขายหลักทรัพย์ของบริษัท ทั้งนี้หากบริษัทมีข้อมูลหรือพัฒนาการใด ๆ ที่อาจส่งผลกระทบต่อปัจจัยพื้นฐานของราคาหลักทรัพย์ก็จะแจ้งให้ทราบต่อไป
อมร ดารารัตนโรจน์ ประธานกรรมการบริหาร บริษัท ไทยนิปปอนรับเบอร์อินดัสตรี้ จำกัด (มหาชน) หรือ TNR มั่นใจธุรกิจกัญชง กัญชา และกระท่อม ภายใต้บริษัท ทีเอ็นอาร์ ไบโอไซเอินซ์ จำกัด จะสร้างรายได้ถึง 5 หมื่นล้านบาท ภายใน 10 ปีข้างหน้า รับเทรนด์โลก หลังจากโรงงานสกัดของบริษัทคาดว่าจะแล้วเสร็จในเดือน เม.ย. 2565 ก่อนจะเริ่มผลิตได้ในเดือน มิ.ย. 2565 โดยอยู่ระหว่างการรอใบอนุญาตจากทางการ
กรมเชษฐ์ วิพันธ์พงษ์ ประธานเจ้าหน้าที่บริหาร บริษัท แอสเซทไวส์ จำกัด (มหาชน) หรือ ASW ประกาศก้าวสู่ผู้นำด้านการเป็นองค์กร Carbon Neutral ภาคสมัครใจ โดยได้รับการรับรองอย่างเป็นทางการจากองค์กรบริหารจัดการก๊าซเรือนกระจก (องค์การมหาชน) หรือ อบก. หน่วยงานที่สนับสนุนการขับเคลื่อนการลดก๊าซเรือนกระจกในประเทศไทย สะท้อนให้เห็นการดำเนินงานของบริษัท ที่มุ่งไปสู่การเป็นองค์กรที่รับผิดชอบต่อสิ่งแวดล้อมอย่างแท้จริง
ชนวัฒน์ เอื้อวัฒนะสกุล รองกรรมการผู้จัดการใหญ่ สายงานพัฒนาธุรกิจและโครงการ บริษัท เซ็นทรัลพัฒนา จำกัด (มหาชน) หรือ CPN เผยในไตรมาส 4/2566 เตรียมสร้างปรากฏการณ์พลิกโฉมย่านราชพฤกษ์กับโปรเจกต์ใหม่ “เซ็นทรัล เวสต์วิลล์” (Central WestVille) มูลค่ารวมกว่า 6,200 ล้านบาท บนที่ดิน 40 ไร่ พื้นที่ GFA 93,000 ตร.ม. ปักหมุดย่านใหม่ด้วยการ Reinventing the Neighborhood ยกระดับฝั่งตะวันตกของกรุงเทพฯ ให้เป็นย่าน Upper-Class Lifestyle
กรุงศรี ฟินโนเวต บริษัทร่วมลงทุน (CVC) ในเครือธนาคารกรุงศรีอยุธยา จำกัด (มหาชน) ลงนามความร่วมมือกับบริษัท เอ็กซ์สปริง แคปปิตอล จำกัด (มหาชน) หรือ XPG เตรียมพร้อมให้บริการออกและเสนอขายโทเคนดิจิทัล (Digital Token) โดยดำเนินการผ่านบริษัท เอ็กซ์สปริง ดิจิทัล จำกัด ซึ่งเป็นบริษัทในเครือของเอ็กซ์สปริงฯ เพื่อนำเสนอทางเลือกในการระดมทุนรูปแบบใหม่สำหรับกลุ่มลูกค้าธุรกิจขนาดใหญ่ของธนาคาร ขับเคลื่อนตามแผนธุรกิจในปี 2565 ที่มุ่งเน้นในด้านดิจิทัลและนวัตกรรม
รัฐวิชญ์ ณ ลำพูน ผู้ช่วยประธานเจ้าหน้าที่บริหาร บริษัท อินเด็กซ์ อินเตอร์เนชั่นแนล กรุ๊ป จำกัด (มหาชน) หรือ IND ลงนามสัญญากับสำนักการระบายน้ำ ซึ่งเป็นงานสัญญาจ้างที่ปรึกษาควบคุมการก่อสร้างโครงการก่อสร้างท่อขนส่งน้ำใต้ถนนพระรามที่ 6 จากคลองสามเสนลงสู่อุโมงค์ใต้คลองบางซื่อ มูลค่าสัญญาประมาณ 11,502,000 บาท (รวมภาษีมูลค่าเพิ่ม) ระยะเวลาดำเนินการประมาณ 720 วัน